Győzelemre tör a szomszédvári rivális ellen a sárga-fekete együttes
A Falco-Vulcano Energia KC Szombathely NB I-es kosárcsapata szerdán 18 órakor a szomszédvári rivális ZTE gárdáját látja vendégül.
A Falco–ZTE találkozót eredetileg az első fordulóban rendezték volna, de a szombathelyiek Bajnokok Ligája kötelezettségei miatt későbbre, most szerdára halasztották. Egyébként mindkét csapat jól rajtolt, idegenbeli győzelemmel kezdte a 2019/2020-as NB I-es szezont: a ZTE Kaposváron (82-76), a Falco pedig Szegeden (100-90) diadalmaskodott a második játéknapon. A címvédő sárga-feketéknél Perl Zoltán kihagyta a szegedi mérkőzést.

– Erőnléti edzés közben húztam meg a vállamat, ezért nem léptem pályára Szegeden – tudtuk meg a Falco-Vulcano Energia KC Szombathely saját nevelésű válogatott játékosától, Perl Zoltántól. – Hétfőn már rendesen edzettem, még érzem kicsit a sérülést, de már játékra kész állapotban vagyok, szeretnék kosarazni a ZTE ellen. Egyébként nehéz, küzdelmes mérkőzésre számítok, mert a ZTE remekül igazolt a nyáron, komoly terveket szövögető erős csapat jött össze Zalaegerszegen. Tiszteljük az ellenfelünket, de természetesen a győzelem reményében lépünk pályára. Sok múlik majd a védekezésünkön, elsősorban ellenfelünk amerikai légiósaira kell figyelnünk, akik jól bontják a védelmet, jól dobnak – de több minőségi játékost is felvonultat a ZTE. Támadásban pedig okos és gyors csapatjátékkal szeretnénk előrukkolni. Több meccset játszottunk eddig, mint a ZTE, de ez nem befolyásol semmit. Úgy érzem, hogy a csapatunk jó fizikai állapotban van, a szakmai stáb jól osztja el a játékidőket, nem tapasztaltam fáradtságot, fásultságot a társaimon – ráadásul még csak a szezon elején járunk. Szomszédvári rangadó vár ránk, vélhetően telt ház előtt, jó hangulatban lépünk pályára. Tudjuk, hogy mennyire fontos ez a találkozó a szurkolóinknak, ennek megfelelő motivációval vetjük majd bele magunkat a csatába.
Falco KC sport kosárlabda